
KARIN BAINE

Uventet sjanse

Oversatt av Mona Berge


Karin Baine bor i Nord-Irland med sin mann, to sønner og en enorm samling av notatbøker. Moren og bestemorens store boksamlinger ga henne kjærlighet til bøker og inspirerte henne til å drømme om å bli forfatter. Nå kan hun fortelle folk at hun har en ordentlig jobb!


Til Stella, Sam og Miriam.

«Jeg er ikke morens hans», sa Jessie til legen. Hun hadde sagt det samme til hver eneste en av kollegene hun hadde møtt tidligere på veien gjennom akuttavdelingen med det lille barnet på en båre.

«Hva heter han?» spurte legen mens han vurderte røntgenbildene og resultatet av CT-skanningen.

Hun sukket tungt. «Simon. Jeg vet ikke hva han heter til etternavn. Jeg vet ingenting annet om ham. Jeg var bare der da ulykken skjedde. Redningsmannskapene er fremdeles på ulykkesstedet og prøver å få foreldrene hans ut av bilen. Han ble slengt ut gjennom vinduet. Jeg var i bilen bak og fikk ham til å snakke en stund før han mistet bevisstheten.»

«Du bør ikke være her hvis du ikke er pårørende.» Legen prøvde å få henne til å gå, men Jessie ville ikke la gutten være igjen alene. Hun hadde sett hvor redd han var. Hun hadde vært hos ham mens han ble undersøkt. Han burde se minst ett gjenkjennelig ansikt når han våknet.

«Jeg skjønner det, men jeg har snakket med ham, og jeg jobber her.»

Legen så opp. «Er du lege?»

Jessie skar en grimase. Hun hadde kommet såpass langt ved å omgå fakta, men nå måtte hun si sannheten. «Nei, jeg er fysioterapeut.»

Legen himlet med øynene. «Takk skal du ha, miss … Rea, men jeg tror vi kan klare oss uten deg nå.»

«Hun kan bli», sa en ny stemme. En annen lege kom inn i rommet.

Jessie skulle til å takke ham, men så så hun hvem det var.

«Godt å se deg, Jessie, men jeg skulle ønske det var under bedre omstendigheter.»

Han var høyere enn hun husket. Håret hans hadde en dypere kastanjebrun farge enn den gnistrende rødfargen i sommersolen som hun husket. Cameron Holmes var like kjekk som alltid.

«Han er ikke sønnen min», brast det ut av henne igjen.

Han leste raskt gjennom journalen og så opp med et lite smil. «Jeg skjønte det. Du kan sitte hos ham nå, men han skal snart opp til operasjonsstuen.»

«Operasjon?» Hun blunket forfjamset mot ham – den eneste mannen hun noensinne hadde elsket. Cameron var ikke akkurat den ene som slapp unna, men snarere den hun hadde kastet uti igjen i et forsøk på å gi ham en ny sjanse.

«Ja. Jeg er ortopedisk kirurg med ryggskader som spesialfelt. Det er derfor jeg ble tilkalt. Jeg jobber på Belfast Community Hospital.»

Det forklarte det uformelle antrekket. Jeansen hadde malingsflekker, og T-skjorten var gammel og utvasket. Hvis han hadde beredskapsvakt, hadde han måttet slippe det han hadde i hendene og kjøre rett hit til sykehuset i Innisheg. Hun hadde ikke engang visst at han fremdeles bodde her i landet, for ikke å snakke om bare en times kjøretur unna henne.

Etter en rask samtale med den andre legen, ble Cameron igjen i rommet sammen med Jessie. Han måtte ha sett hvor overrasket hun ble over utseendet hans, for han forklarte: «Jeg holdt på å pusse opp og ville ikke kaste bort tid på å skifte. Hvert sekund teller i tilfeller som dette.»

Hun holdt nesten på å si at han tok seg godt ut, men innså hvor upassende det ville være. Ikke bare på grunn av de nåværende omstendighetene, men også fordi de ikke akkurat skiltes som venner og ikke hadde sett hverandre på femten år. Hun burde være mer imponert over karrieren hans enn utseendet hans.

«Så du ble kirurg til slutt», sa hun i stedet. «Familien din må være stolte av deg.» Det hadde vært drømmen hans, men det hadde ikke virket særlig oppnåelig for en som slet med dysleksi. Men han hadde altså klart det.

Jessie hadde aldri tvilt på ham. Da hun studerte sammen med ham, hadde han jobbet hardt. Selvdisiplinen hans var enorm. Det var blant annet derfor hun hadde falt for ham. Det var synd at skjebnen hadde hindret henne i å følge drømmene sine også.

«Hva tror du?»

Det var som å få en bøtte isvann over hodet. Den ironiske kommentaren viste at familien hans fremdeles behandlet ham like ille. Hun lurte på om det var derfor hun ikke hadde sett ham i hjembyen siden den dagen han flyttet for å studere medisin. Hver eneste høytid og ferie hadde hun lurt på om hun kom til å støte på ham, men det skjedde aldri. Han hadde ingenting å komme tilbake til.

«Unnskyld. Jeg tenkte at det kanskje hadde blitt bedre med tiden. Det burde ikke hatt noe å si at du var den yngste av seks søsken. De skulle ha tatt seg av deg.»

«Vel, det å ha foreldre som kalte meg dum selv etter at jeg fikk diagnosen dysleksi, lærte meg å ikke ha for høye forventninger. Jeg kan takke deg for alt jeg fikk til.»

«Jeg var bare en lesekompis. Det var du som gjorde jobben. Jeg vet ikke om jeg kan ta noe av æren for det.»

«Vi vet begge at du var mye mer enn det.» Han behøvde ikke å si noe mer enn det. Minnene fra ungdomstiden strømmet på.

Cameron hadde blitt forsømt av familien, og Jessie hadde tatt seg av moren sin. Det hadde ført dem sammen.

«Du satset også på en jobb i helsevesenet.» Han nikket mot ID-kortet hennes.

«Ja, fysioterapi. Da kunne jeg studere i hjembyen og slippe å flytte til en større by.»

De hadde hatt planer om å studere medisin sammen. Tiden hun hadde tilbrakt sammen med Cameron hadde vært den lykkeligste i livet hennes. Men omstendighetene hadde ført til at alt fikk en brå slutt.

«Jeg må gå og gjøre meg klar til operasjonen, Jess. Det var hyggelig å se deg igjen.» Den brå avskjeden antydet at han ikke hadde like gode minner, men hun hadde bare seg selv å takke for det. Hun hadde knust hjertet hans, og nå hadde han en giftering på fingeren.

Cameron Holmes var en påminnelse om alt hun aldri kunne få igjen. Enda verre var det at hun kanskje kom til å se mer til ham nå. Som Simons lege kom han til å ha overoppsyn med behandlingen hans, og Jessie ville få oppgaven med å hjelpe gutten med å lære å gå igjen. Vel, det fikk så være. Hun kunne ikke la et barn i stikken bare fordi hun følte seg utilpass i nærheten av ungdomskjæresten.

Hun var nok bare et vagt minne for ham nå som han var en fremgangsrik kirurg og gift attpåtil. Men han var den eneste mannen hun hadde elsket og planlagt en fremtid med. Nå så det ut til at hun måtte betale prisen for feilene hun hadde gjort. Det kom til å bli vanskelig å se ham jevnlig.

*

Cameron måtte stoppe opp litt og samle seg. Han var alltid anspent når han hadde vakt fordi han aldri visste hva han kom til å møte når han kom inn på sykehuset. Han var vant til nødstilfeller, men å se Jessie igjen var noe annet. Han hadde blitt vippet fullstendig av pinnen.

Hun hadde dumpet ham før han dro for å studere medisin, og den sorgen lå der fremdeles. Det hadde vært mye enklere om han ikke husket noe, eller om smerten hadde avtatt med tiden, men sånn var det ikke. Han hadde vært nødt til å vokse og utvikle seg rundt det tomrommet hun hadde etterlatt i ham. Det hadde alltid vært der, men nå føltes det som en hissig vulkan som spydde ut sinne og sorg. Bortsett fra at det ikke fantes rom for å takle det nå.

Han hadde mer enn nok som det var med Thomas og jobben. Denne mimringen hadde han ikke godt av. Og særlig ikke tankene om hvorfor han ikke hadde vært bra nok for henne, og om hun hadde møtt noen som kunne gi henne alt det han ikke kunne.

Denne sjelegranskingen var uansett ikke bra. Femten år var lenge. De var voksne mennesker som hadde gått hver til sitt. Jessie hadde vært den første som viste ham omsorg og godhet. Det var kanskje derfor han aldri hadde kommet over henne. Han hadde satt henne på en pidestall som ikke engang kona hans kunne måle seg med. Hvordan skulle dette gå?

Han var her for å gjøre en jobb, og det gjorde han best ved å la være å tenke på denne grønnøyde brunetten som hadde vært hans første kjærlighet.

*

«Hei, mamma. Jeg blir sen i kveld. Ikke vent på meg. Det skjedde en ulykke på hjemveien. Alt er bra med meg, men det var en gutt som ble skadd. Jeg sitter hos ham nå.» Mens hun ventet på at Simon skulle komme ut fra operasjonssalen, ringte hun hjem så moren ikke skulle bli sittende oppe og bekymre seg.

Faren til Jessie hadde forsvunnet før hun ble født, og moren hadde fått blodpropp under graviditeten. Det hadde forårsaket et slag og gjort henne delvis lammet.

Jessie følte at det var hennes skyld, og hun hadde brukt hele livet på å gjøre opp for det. Derfor bodde hun fremdeles hjemme og tok seg av moren når hun ikke var på jobb.

Hun forklarte situasjonen og lurte på om hun skulle nevne Cameron. Hun trengte noen å betro seg til nå som følelsene var i opprør, og moren var den eneste som kunne forstå.

«Kirurgen er Cameron Holmes», sa hun.

«Fortalte du det?» spurte moren etter en liten pause.

Jessie sukket. De hadde hatt denne samtalen for femten år siden, før han flyttet, og de hadde fremdeles ulikt syn på emnet. «Nei. Det var verken rett tid eller sted.»

«Han hadde rett til å vite det da, og han har rett til å vite det nå. Hvis du forteller ham hva som skjedde, kan dere få en avslutning på det. Jeg vet at du aldri kom over det, eller ham, og du har skjøvet folk unna hele tiden siden.»

«Jeg vil ikke snakke om det nå, mamma. Du vet hvorfor jeg ikke fortalte ham hva som skjedde. Vi var atten, vi var ikke klare til å få barn, og jeg ville ikke ødelegge fremtiden hans. Han ville ha insistert på å droppe studiene og ta seg av oss, men jeg ville ikke holde ham fanget her.»

Det gjorde vondt å snakke om det. Hun hadde vært ung og dum og så forelsket at hun hadde tatt dumme sjanser. Hun ble gravid, og det var en trussel mot fremtiden for dem begge. Hun hadde ikke villet miste Cameron, men hun ville ikke være ansvarlig for å ødelegge livet hans. Han ville ha insistert på å bli værende hvis han hadde visst at det var et barn på vei, så hun hadde ikke fortalt ham det. I stedet hadde hun sagt at det var over, og at hun ikke ville være sammen med ham mer. Det som tilsynelatende hadde vært en brutal og ondskapsfull handling, hadde egentlig vært en uselvisk og kjærlig handling. Hun ville sette ham fri, ikke holde ham tilbake slik som familien hans hadde gjort. Men det kom han aldri til å få vite.

«Du kunne ha fortalt ham det etter at du mistet barnet. Jeg er sikker på at han ville ha forstått hvorfor du gjorde det du gjorde. Du kunne ha prøvd å få i stand en forsoning.»

Spontanaborten hadde vært som et dobbelt tap, som om hun mistet Cameron enda en gang. Den eneste trøsten etter bruddet var at hun bar en liten del av ham inni seg. Hun hadde sett for seg at hun skulle få en mini-Cameron med rødt hår og lange lemmer. Så da hun mistet barnet, hadde hun sunket ned i en bunnløs sorg.

Hadde det ikke vært for moren og hennes støtte, visste ikke Jessie om hun ville ha kommet seg på bena igjen. Men hun hadde klart det, og i alle årene etterpå hadde hun brukt alle kreftene sine på jobben og moren. Hun passet på at hun aldri fikk for mye tid til å tenke, for da kom sorgen snikende.

«Nei, jeg kunne ikke det. Hva slags fremtid ville vi ha fått når jeg ikke kunne gi ham barn?» Det var skjebnens ironi at graviditeten hun hadde vært redd for å fortelle ham om, hadde endt med at hun hadde de samme helseproblemene som moren. En svekkelse av immunsystemet som gjorde at hun hadde høy risiko for blodpropp. Det betydde også en høyere risiko for spontanaborter. Selv om hun jevnlig tok blodfortynnende medisin, var det ingen garanti for at hun ikke kom til å få en spontanabort igjen.

Da hun og Cameron snakket om fremtiden, hadde han sagt at han ønsket seg barn, men ikke før han hadde en god jobb med god lønn og nok tid til en familie. Han ville ikke gjøre de samme feilene som foreldrene hans hadde gjort.

De kunne kanskje ha kommet seg gjennom problemene og sett på alternativer som adopsjon, men det hadde ikke vært noe å hente på å fortelle ham at hun hadde mistet barnet hans og at hun aldri kunne gi ham et nytt. Det hadde vært best å la ham leve livet sitt og finne lykken med noen som kunne gi ham den familien han ønsket seg.

«Jeg mener fremdeles at du skulle ha latt ham ta den beslutningen.»

«Vel, det er lenge siden. Det er ingen grunn til å bringe det på bane nå. Han er gift og har sikkert barn. Han har gått videre. Det er kanskje det jeg trenger å vite for å gå videre selv.» Det hadde vært flere grunner til at ingen av forholdene hennes hadde fungert. Hun brukte mye tid på å ta seg av moren. Hun kunne trolig ikke få barn. Men når alt kom til alt, visste hun at det var fordi hun ikke kunne elske noen slik hun hadde elsket Cameron.

Nå hadde hun sett at han ikke følte det samme, så kanskje hun kunne slutte å sammenligne alle hun møtte med sin første og eneste kjærlighet.

«Ja, ja, du vet vel best.» Morens tone lignet den hun hadde brukt da Jessie hadde latt Cameron flytte uten å fortelle ham om barnet, så det mente hun åpenbart ikke.

«Jeg ringte ikke for å snakke om fortiden og hva som kunne ha vært. Jeg ville bare si fra at jeg blir sen i kveld.»

«Det er greit. Vi snakkes.»

«Ja. Ha det.» Jessie la på og følte seg litt lettere til sinns. Men nå som hun skulle sitte her og vente, var det umulig å la være å tenke på fortiden og valgene hun hadde tatt. Hun var redd for at de valgene ikke tålte å bli trukket opp i lyset.

«Det er aldri lett når det er et barn», sa Bobby, anestesilegen.

«Nei. Operasjoner er aldri rutine når man har ansvaret for et liv, men hvis det skjer en feil eller en komplikasjon, kan det føre til at han aldri kan gå igjen.»

Cameron skulle utføre en kirurgisk avstivning av de berørte ryggsøyleseksjonene. Hvis skadene ikke ble behandlet, kunne det føre til permanente skader. Men nå som han ble operert så fort etter ulykken, kunne en god blodsirkulasjon forhåpentligvis bli opprettholdt.

Han så at Bobby smilte under munnbindet. Selv om de var et team i operasjonssalen, følte Cameron et personlig ansvar for pasientene. Simon, som ikke kunne være stort eldre enn hans egen sønn, Thomas, hadde hele livet foran seg.

Han tenkte på den ti år gamle sønnen og alt han hadde gjort for at han skulle leve et normalt liv. Det hadde sannsynligvis ført til at ekteskapet havarerte, men han hadde kjempet med nebb og klør for å få ADHD-diagnosen så de kunne gi ham den støtten han trengte. Ciara hadde ikke forstått hvorfor han var så oppsatt på å sette en merkelapp på sønnen. Hun hadde heller ikke taklet sønnens ekstra behov. Men Cameron hadde visst hvor viktig det var å gi Thomas den riktige hjelpen slik at han kunne få de samme mulighetene som alle andre. Han var fast bestemt på å gjøre det samme for Simon nå.

Det var en operasjon han hadde utført mange ganger før, men han følte et sterkere press enn vanlig fordi han hadde møtt Jessie igjen. Både han og Jessie ville at denne gutten skulle komme fra ulykken uten varige mén. Og hun var fysioterapeut, nettopp det Simon trengte for å få tilbake full førlighet igjen. Hun kom sikkert til å stå først i køen for å tilby hjelp. Det betydde at de skulle jobbe sammen. Det var det siste han trengte.

Svetten piplet frem på pannen da han lukket såret. Han hadde gjort alt som sto i hans makt for å forhindre at dette ble en livsomveltende skade. Så lenge det ikke oppsto noen komplikasjoner, kunne Simon snart begynne på rehabiliteringen. Det samme gjaldt kanskje ikke for ham nå som Jessie var inne i bildet igjen.

Han hadde aldri trodd på den historien hun kom med da hun slo opp. Jessie var ikke en som bare kunne snu ryggen til noen uten en god forklaring. Men han hadde latt henne gjøre det fordi han hadde tenkt at hvis hun virkelig ikke ville være sammen med ham, var det ingen grunn til å diskutere det. Han ville vekk fra familien, så han hadde reist uten henne og aldri sett seg tilbake. Det hadde vært for smertefullt. Jessie hadde blitt bare enda en som ikke brydde seg om følelsene hans. Hun hadde skjøvet ham vekk som om han ikke var verd å elske.

Han tok seg ikke tid til å skifte før han gikk for å lete etter henne. Han fant henne i kantinen. Det var slutt på varm mat, men det var flere automater der med snacks og kalde og varme drikker.

Han hadde ikke tenkt å bli værende, han ville bare fortelle henne at operasjonen hadde vært vellykket, men da han så at hun satt der og gråt, trakk han ut en stol og satte seg ned ved siden av henne.

«Hva er det? Har det skjedd noe?» spurte han.

«Foreldrene til Simon overlevde ikke. Den stakkars gutten.» Stemmen brast, og hun begynte å hulke igjen. Cameron grep hendene hennes og klemte dem.

«Så forferdelig, Jessie.» Det var egentlig absurd å trøste henne. Hun kjente ikke familien. Men hvis hun ikke hadde forandret seg dramatisk på femten år, visste han at hun tok det veldig tungt. Hun brydde seg like mye om fremmede som kjente og kjære.

Det var blant annet derfor han hadde falt for henne. Og historien hun hadde fortalt ham da hun slo opp, rimte ikke med personligheten hennes.

«Hvordan gikk operasjonen?» spurte hun.

«Det gikk så bra som vi kan forvente. Prognosen er god.»

«Stakkars liten. Barnevernet må stille opp og finne en fosterfamilie til ham.» Hjertet blødde for den lille gutten. Fremtiden hans var usikker, og nå måtte han lære seg å gå igjen også. Det var veldig mye å takle på én gang.

«Jeg kjente ikke familien», snufset hun. «Men jeg synes så synd på Simon.» Hun brast i gråt igjen.

«Du har gjennomgått mye i dag, du også. Det er bare naturlig at du er nedfor. Har du blitt undersøkt selv?» Sjokk etter en så traumatisk hendelse som en bilulykke, var ikke uvanlig.

«Nei, det er ikke nødvendig. Det var ikke jeg som ble skadet.» Hun dro til seg hånden for å tørke øynene. Hun var den samme Jessie som alltid hadde satt andres behov foran sine egne. Han hadde ofte lurt på om hun hadde hatt et mer nestekjærlig motiv for å slå opp med ham. Hva det kunne være, ante han ikke, men det virket mer logisk at hun hadde prøvd å beskytte ham mot noe enn at hun plutselig bestemte seg for at hun ikke ville dele livet med ham likevel.

«Dra hjem og hvil nå. Du bør ikke være alene. Har du noen som kan være hos deg?»

«Jeg har moren min.»

«Bor du fremdeles hjemme? Hva med alle reiseplanene dine?» Det var hovedgrunnen til at hun slo opp med ham. Hun ville ut og se verden og ville ikke være bundet av et forhold.

Og nå fikk han vite at hun hadde blitt boende hjemme hos moren hele tiden.

*

«Jeg reiste aldri noen steder.» Jessie hang med hodet. Hun visste at moren hadde rett. Han fortjente å få vite hvorfor hun hadde gjort det slutt.

«Var det mer som skjedde den gangen?»

«Ja.»

«Ok.» Han la armene i kors og så avventende på henne.

«Jeg hadde ingen planer om å reise.»

«Tydeligvis ikke, men hvorfor løy du for meg? Hvis du ikke ville være sammen med meg, kunne du vel bare si det.» Sinne og frustrasjon over løgnene hennes bygget seg opp.

«Jeg ville bare være sammen med deg, men …»

Cameron åpnet munnen som om han ville avbryte henne, men hun måtte få sagt dette nå.

«Jeg var gravid.»

«Hva?» Han stirret sjokkert på henne, og Jessie fikk fryktelig dårlig samvittighet da hun så uttrykket hans.

«Jeg ville at du skulle oppfylle drømmen din, ikke ødelegge livet på grunn av en dum tabbe. Jeg tenkte at hvis jeg fortalte deg en liten, hvit løgn, ville du gå videre og glemme meg.»

«Du tok feil.»

«Gjorde jeg det? Du er gift. Det er ikke jeg.» Det var et slag under beltestedet. Han hadde gått videre slik hun hadde ønsket, men det plaget henne likevel.

«Hva skulle jeg gjøre da, Jessie? Du sa at du ikke ville være sammen med meg. Jeg trodde på deg. Skulle jeg ha forblitt singel og sørget over forholdet vårt? Det du fortalte meg at du ikke ville ha?»

Hun kunne ikke svare fordi det var nettopp det hun hadde gjort.

*

«Hvis jeg hadde visst at du var gravid, ville jeg ha blitt her og tatt meg av dere begge to.» Minnene fra den tiden raste rundt i hodet. Det føltes som et svik at Jessie hadde løyet for ham og tatt beslutninger på hans vegne uten å rådføre seg med ham. Hun hadde knust hjertet hans, men han ville ha valgt henne og barnet fremfor studiene. Han ville ha fått det til å fungere så lenge han kunne være sammen med henne.

«Det var nettopp derfor jeg ikke sa noe. Du hadde jobbet så hardt. Jeg ville ikke være den som ødela for deg.»

«Men du tok fra meg muligheten til å være med og bestemme. Jeg ville ha valgt deg, Jessie.» Han hadde lyst til å skrike til henne. Noe så urettferdig! Men stemmen hans var hes og hviskende og gråtkvalt. Det hjalp ikke å se at øynene hennes glitret av tårer.

Hun hadde holdt dette skjult for ham i femten år. De kunne hatt en tenåring nå, reddet to mennesker fra et ulykkelig ekteskap. Han visste ikke om han kunne tilgi henne.

«Jeg ville bare at du skulle være lykkelig», sa hun og strakte seg etter ham.

Han skjøv bort hånden hennes. «Hvordan synes du det gikk?»

«Unnskyld, Cameron. Jeg vet at jeg skulle ha vært ærlig, men jeg gjorde det jeg trodde var best. Ingen hadde satt deg først før, og jeg trodde jeg gjorde det rette for deg.»

«Å, så edelt», sa han syrlig. Nei, han kunne ikke huske sist noen hadde gjort det for ham, men han var ikke overbevist om at det hadde vært det beste for noen av dem.

Det burde ikke komme som en overraskelse at Jessie hadde båret byrden alene. Hun hadde alltid vært så moden for alderen og påtatt seg mer ansvar enn en ung jente burde. Men det ble ikke riktig av den grunn. Det sa mye om forholdet deres da hvis hun ikke hadde våget å snakke med ham om noe så viktig. Det var som Ciara som ikke hadde klart å snakke om følelser med ham mens de var gift. Kanskje det var han som var problemet. Kanskje han ikke var forståelsesfull nok til at kvinnene i livet hans våget å inkludere ham i store og viktige beslutninger i livet.

«Og barnet da? Hvorfor fortalte du det ikke senere?» Han svelget hardt da kvalmen vellet opp. Hvis hun hadde kvittet seg med barnet eller adoptert det bort, uten å snakke med ham, ville det være et svik han aldri kunne tilgi. Barnet hadde to foreldre selv om en av dem ikke hadde visst noe.

«Jeg hadde en spontanabort i slutten av første trimester.»

Han bare stirret på henne. «Jeg skulle ønske jeg hadde vært der for deg», sa han lavt. Å få høre at de hadde skapt et barn sammen, og så få vite at det døde, ble for mye. Det endret hele historien deres, det livet han skulle hatt. Med Jessie. De skulle ha sørget over barnet sammen, men hun hadde vært alene.

«Unnskyld, Cameron. Jeg syntes ikke det var noen grunn til å gjøre deg opprørt …»

«Jeg må gå», sa han kort.

«Er vi … venner? Jeg vet at dette var mye på én gang.»

«Jeg trenger tid.»

«Selvfølgelig.»

Han hørte skuffelsen i stemmen hennes, men han hadde mer enn nok med sine egne følelser akkurat nå.

*

«Det blir ikke lett å ta til seg et barn i sorg, for ikke å snakke om et barn som har fått så alvorlige skader. Jeg kan ikke gjøre noe med familiesituasjonen hans, men jeg vil gi råd og hjelpe til med den videre behandlingen.» Det var tydelig at han satte grenser mellom dem etter det hun hadde fortalt ham. Hun skulle ønske at han hadde blitt værende og snakket mer om hva han følte.

Men det var noe han aldri hadde vært særlig flink til. Hun hadde alltid vært nødt til å gjette på hva som plaget ham og lirke det ut av ham. Det skyldtes nok måten han vokste opp på. Foreldrene hadde aldri brydd seg om hva han følte. De hadde ikke anerkjent følelsene hans engang. Men han var voksen nå, og siden han var gift, måtte han ha lært å kommunisere bedre.

Tanken på at han skulle dra hjem og diskutere de intime detaljene rundt forholdet deres med kona si, gjorde henne uvel.

«Blir du?» Stemmen hans trengte gjennom disen av sorg.

En ting var å støte på Cameron fullstendig uventet, noe helt annet var det å skulle jobbe sammen med ham hver dag.

«Jeg vil sitte hos ham, ja. Er det et problem for deg?»

Cameron holdt blikket hennes og utfordret henne til å være modig og innrømme at det kom til å bli vanskelig å bli minnet om fortiden hver dag. Men hun kunne ikke bare gå fra Simon nå.

«Nei. Vi har gått videre. Nå er det Simons behov som gjelder. Vi kan sikkert jobbe sammen for å gi ham de beste mulighetene til å bli bra igjen uten at greiene våre kommer i veien.»

Jessie reiste seg fra stolen og gikk på ustøe ben bort til søppelkassen for å kaste det tomme kruset.

Hun var ikke sikker på om hun innbilte seg at han sa: «Vi får håpe det.»

